
	  Parlamentul României   

 Camera Deputaţilor


COMISIA PENTRU MEDIU Şi echilibru ecologic
                                                                                              Bucureşti, 07.05.2014
                                                                                                          Nr. 4c-27/96
                                Către,
BIROUL PERMANENT AL 

CAMEREI DEPUTAŢILOR
Vă înaintăm, alăturat, raportul asupra propunerii legislative pentru modificarea art.10 din Legea nr.167/2010, privind aprobarea Ordonanţei de urgenţă a Guvernului nr.15/2010, trimisă comisiei spre dezbatere în fond, în procedură obişnuită, cu adresa nr. Plx.213 din 22 aprilie 2014 şi înregistrată cu nr.4c-27/96 din 23 aprilie 2014. 

PREŞEDINTE,

CARMEN ILEANA MOLDOVAN

                         COMISIA PENTRU MEDIU Şi echilibru ecologic

                                                                                             Bucureşti, 07.05.2014
                                                                                                                 Nr.4c-27/38
R A P O R T    

asupra propunerii legislative pentru modificarea art.10 din Legea nr.167/2010, privind aprobarea Ordonanţei de urgenţă a Guvernului nr.15/2010
În conformitate cu prevederile art.95 din Regulamentul Camerei Deputaţilor, republicat, Comisia pentru mediu şi echilibru ecologic a fost sesizată, spre dezbatere în fond, în procedură obişnuită, cu propunerea legislativă pentru modificarea art.10 din Legea nr.167/2010, privind aprobarea Ordonanţei de urgenţă a Guvernului nr.15/2010, trimisă cu adresa nr. Plx.213 din 22 aprilie 2014 şi înregistrată cu nr.4c-27/96 din 23 aprilie 2014. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1156/23.12.2013);
· avizul negativ al Comisiei pentru industrii şi servicii (nr.4c-3/153/28.04.2014);

· punctul de vedere negativ al Guvernului (nr.79 din 17.01.2014).

Propunerea legislativă are ca obiect de reglementare amendarea art.9 alin.(1) lit.q) din Ordonanţa de urgenţă a Guvernului nr.196/2005 privind Fondul pentru mediu, cu modificările şi completările ulterioare, în sensul majorării nivelului ecotaxei de la 0,1 lei/bucată la 0,35 lei/bucată, aplicată pungilor şi sacoşelor pentru cumpărături, cu mâner integrat sau aplicat, fabricate din materiale obţinute din resurse neregenerabile, motivat de faptul că, pentru protejarea mediului, la nivelul Uniunii Europene este crescut nivelul acestei ecotaxe.
Propunerea legislativă a fost respinsă de Senat în şedinţa din 14 aprilie 2014, în calitate de primă Cameră sesizată.

Comisia propune Plenului Camerei Deputaţilor respingerea propunerii legislative întrucât nu este oportună promovarea unui act normativ pe această temă având în vedere lipsa unui studiu economic asupra activităţii desfăşurate de producătorii de astfel de ambalaje de desfacere, ca urmare a măririi ecotaxei şi datorită faptului că sistemul de taxare a pungilor din plastic pentru cumpărături nu este supus niciunei măsuri specifice de armonizare la nivel european, iar potrivit art.15 din Directiva Parlamentului şi Consiliului nr.94/62/CE privind ambalajele şi deşeurile de ambalaje “statele membre pot adopta măsuri de punere în aplicare a acestor obiective şi a obligaţiilor ce reies din tratat.”
În raport cu obiectul şi conţinutul reglementării, propunerea legislativă face parte din categoria legilor ordinare, conform art.76 alin.(2) din Constituţia României, republicată. 
Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 6 mai 2014.

La dezbateri a participat, ca invitat, în conformitate cu prevederile art.54 şi 55 din Regulamentul Camerei Deputaţilor, republicat, Adrian Gearâp – preşedintele Administraţiei Fondului pentru Mediu.
La lucrările comisiei au fost prezenţi 20 deputaţi, din totalul de 21 membri ai comisiei.

Camera Deputaţilor este Cameră decizională, potrivit prevederilor art. 75, alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat.
      PREŞEDINTE,                                             SECRETAR,
    CARMEN ILEANA MOLDOVAN                     VASILE DANIEL SUCIU 
Consilier parlamentar,

Iulia Toader

